Gratulerer, du er kommunikasjonsansvarlig! Hva nå?

Radio Novas multimediestrategi

Vår økte satsning på nett fører til en viktig endring for Radio Nova. Vi er ikke lenger bare en radiokanal, vi er en mediekanal. Følgelig er Radio Novas medlemmer ikke bare produsenter av radiostoff, de er generelt produsenter av innhold. Omstendighetene er slik at de i første rekke tilrettelegger dette innholdet for radio, men når en sak først er gått gjennom den journalistiske kverna i et medie er det en smal sak å overføre den til tekst, video og foto.

Hovedtyngden i strategien vår går ut på å lage nettsaker av radioinnholdet vårt. Det finnes mange gode argumenter for å konvertere radiosaker til nettsaker:


1. Når en sak har vært på lufta, høres den sjelden igjen med mindre den går i reprise eller 
noen tar seg bryet med å streame hele sendingen saken var del av. Siden vi sjelden tagger 
streamene våre, blir den heller ikke søkbar. Den forsvinner med andre ord litt ut i lufta.


Når saken derimot ligger på nett som en tekstsak, blir den et eget, fast punkt på nettet som 
enkelt kan søkes opp og gjenoppleves når som helst, enten det er et år eller en uke siden 
saken ble produsert. Vi skaper oss altså en back-katalog, som det så fint heter på 
plateindustri-språket. Ved at radioinnslagene er linket i tekstsaken får de også en enkel måte 
å oppleve  det 
komplette radioproduktet om de gikk glipp av saken da den ble sendt.


2. Vi blir mer oversiktlige. Ved å gå inn på nettsidas forside vil lyttere lett kunne få en 
oversikt over hva Nova faktisk driver med og hva vi har produsert den siste tida. Dette skal 
være et koldtbord av aktuelt innhold. 


3. Vi blir mer interessante for brukerne som besøker nettsida. Ved å tilby skikkelig innhold 
bygger vi lesevaner hos publikum. I stedet for en teasende bloggpost med "hør på [kryptisk 
programtittel], vi er litt sånn og litt sånn og har tenkt å snakke med den og den" som 
henviser til et radioprogram du må få med deg på et gitt tidspunkt får vi en konkret sak med 
"Derfor hater studentene Knausgård-hælvettet" eller noe lignende.


Om brukerne våre er vant til å få interessant nytt innhold hver dag på nettsida, kommer de 
også til å returnere dit daglig.


4. Medievirkeligheten er fragmentert, som det så fint heter. Å sitte og lytte intenst på radio i 
en time eller to (gjerne med et spesifikt klokkeslett, om folk ikke benytter podcast) er ikke 
noe alle har anledning eller ork til, med mindre de er spesielt interessert i et gitt tema, som 
spill, litteratur, film, o.l.


All mediebruk tar tid, og brukerne prioriterer. Som medium er derfor ikke våre 
konkurrenter bare P3 og jalla hit-radioer, det er TV og internett i tillegg. Vi må også 
huske på at mange mennesker rett og slett ikke hører på radio lenger. Årsakene til dette kan 
være forskjellige, men ved å tilgjengeliggjøre interessant innhold så mange medier som 
mulig sikrer vi oss uansett at flest mulig likevel får et forhold til mediekanalen Nova.


5. Det blir lettere å markedsføre oss i sosiale medier. Ved å ha ørten saker som kan linkes 
direkte f.eks. fra Facebook og Twitter i stedet for at vi bare skriver "hør på [megakryptisk 
programnavn] i morra klokka fem på to! Vi lover superstas!" blir vi mye mer attraktive og 
klikkbare.


6. Alle besøkene gir oss statistikk. Kanskje ikke den mest sexy grunnen, men kanskje den 
viktigste når det gjelder finansieringen av Nova. Når det stilles spørsmål ved Novas 
relevanse i forbindelse med pengetildelinger vil vi stille mye sterkere om vi har konkrete (og 
da fortrinnsvis høye) brukertall å vise til.


Lytterundersøkelser for å finne ut hvor mange som 
benytter frekvensen er dyre og vanskelig 
gjennomførbare, mens en oversikt over bruk av nettstream, nettartikler og videoinnhold er 
presis og gratis. Skulle Nova miste sin finansiering fra velferdstinget, vil vi trenge 
alternative inntekter. Selv om det i utgangspunktet ikke er ønskelig å kommersialisere Nova, 
vil en sterk tilstedeværelse på nett gjøre at nettannonser blir en mulig inntektskilde.

Vi har altså mange gode årsaker til å gjøre dette. La oss gjøre det! Men vent! Utfordringer!


1. Radio Novas medlemmer er frivillige, og har i stor grad blitt med for å lage radio, ikke for 
å skrive tekster. Det kan tenkes at en del av dem ikke vil være villige til å gjøre 
tekstversjoner fordi de føler det faller utenfor det de ønsker å drive med.


2. Enkelte er kanskje ikke flinke nok skriftlig eller journalistisk til at de kan skrive artikler 
som overholder kvalitetskravene som vi må stille til våre nettartikler.


3. Arbeidsmengden ved å både lage en radiosak og en tekstsak kan bli for stor for våre 
frivillige, noe som enten går ut over kvaliteten eller fører til at dette rett og slett ikke blir 
gjort.


4. Publiseringssystemet er ikke tilgjengelig nok for den jevne medlem, og ender derfor opp 
som en flaskehals i arbeidet. Enkelte kan kvie seg for den tekniske biten av arbeidet.

Noen umiddelbare tanker om disse problemstillingene, med korresponderende nummerering:


1. Dette er først og fremst et problem som gjelder eksisterende medlemmer, som har blitt 
med i Nova på andre premisser enn det som her skisseres opp. I hvilken grad det er et 
problem, kan også diskuteres.


I stor grad virker det som at ideen om en ny hjemmeside med økt fokus på innhold genererer 
entusiasme, så lenge den presenteres på en klar og tydelig 
måte. Notat til nye 
kommunikasjonsansvarlige mennesker: Vær mindre surrete i fremleggingen din enn han 
første (undertegnede) var.


2. Kurs, kurs, kurs. Det finnes mange dyktige journalister der ute som er elendige på 
skriving, og for enkle saker trenger man ikke ha ekstreme penne-evner (selv om det hjelper). 
I noen tilfeller vil det likevel være slik at folk ganske enkelt ikke egner seg, og da bør de få 
slippe. Har de saker som må over på nett, kan dette ansvaret tilfalle noen i skrivegruppa til 
MMG.


3. Tanken er at radioarbeid fortsatt skal ta brorparten av våre frivilliges arbeid. Det å 
overføre en ferdig radiosak til tekst burde ikke ta mer enn to timer, og gjerne mindre, men 
disse to timene bør være inkludert som krav når nye medlemmer melder seg inn.


4. Forhåpentligvis vil publiseringssytemet i sin nye form være atskillig mer brukervennlig, 
men også her trengs god, grundig kursing. Vi må hele tiden være åpne for innspill omkring 
forbedringer, som kan viderebringes våre programmerere.

Den kommunikasjonsansvarliges oppgaver

Rollen som kommunikasjonsansvarlig har til nå vært litt diffus. Opprinnelig ble stillingen opprettet som en ren markedsføringsstilling, men det siste halvåret har i praksis dreid seg svært lite om denne oppgaven.

Mye av årsaken til at markedsføringsbiten har ligget på is skyldes utviklingen ny nettside og grafisk profil for Nova. Mye tid har også gått med til opprettelsen av redaksjonen MMG, dedikert til produksjon av video, foto, grafisk design og tekst.

1. Markedsføring på nett, og da spesielt i sosiale medier, er et naturlig satsningsområde for 
Nova fremover. Nå som infrastrukturen for å drive med dette er satt gjennom den nye 
nettsida og opprettelsen av MMG, vil en av de største utfordringene bli å finne måter å 
effektivt utnytte disse ressursene for å trekke lyttere og nettbrukere mot Novas innhold. Den 
kommunikasjonsansvarliges hovedoppgave er å  koordinere dette arbeidet.


2. Selv om markedsføringsbudsjettet kan være trangt, bør det ikke kun legges opp til 
nettmarkedsføring. Den kommunikasjonsansvarlige har ansvar for produksjon av både 
fysisk materiell som bannere og flyere, og ulike arrangementer, f.eks. konserter. Fysisk 
materiell trenger imidlertid ikke begrense seg til ren logo-pushing, man kan godt bruke 
penger på f.eks. publikasjoner med innhold produsert av Nova-redaksjoner.


Kreativ tenkning om lytterkontakt i form av å arrangere f.eks. demokonkurranser bør også 
tilstrebes.


3. Kvalitetskontroll er svært viktig. Selv om MMG og de andre innholdsproduserende 
redaksjonene har en redaksjonsleder som må ta det grunnleggende ansvaret for at innhold 
blir produsert, er det den kommunikasjonsansvarliges oppgave å se til at dette innholdet 
holder en standard som gir Nova et skjær av profesjonalitet.


Husk at det å spre innholdet vårt er den viktigste markedsføringen vi gjør, og at mye av 
kanalens image utad skal bygges gjennom det. Derfor er det essensielt at det ansiktet vi viser 
frem på nettsida alltid er velstelt. Er det for dårlig? Sett foten ned. Det er bedre å ha mindre 
innhold, enn å se amatøraktige ut.


4. Erfaring viser at MMG vil trenge jevnlig og omfattende kursing spesielt tilrettelagt for 
redaksjonen, fordi Novas vanlige kursopplegg stort sett er vinklet mot radio. Både ved 
inntak og underveis bør man holde kurs hvor de frivillige kan lære ting som kamerateknikk 
og lyssetting, videoredigering (inkludert After Effects for greenscreen-jobbing), journalistikk 
(både skriftlig og video) og reportasjeplanlegging. 


Det er den kommunikasjonsansvarliges oppgave å få arrangert disse kursene, men det må 
gjerne skje i samråd med MMGs redaksjonsleder. Samtidig er det viktig å huske på at andre 
redaksjoner også vil trenge kursing, spesielt når det gjelder skriftlig journalistikk, og at man 
også her må få til kursopplegg allerede ved inntak.

Tanker om MMG

Å stable MMG på beina har vært en av hovedprioriteringene i første halvdel av 2010, siden vi vet at eksisterende frivillige antagelig ikke vil ha kapasitet til å fylle nettsida på egen hånd. Som redaksjon må MMG nødvendigvis være av de største, kanskje til og med den aller største, i Nova. Dette er på grunn av mengden innhold som må produseres hver uke, som antagelig ligger på linje med det f.eks. Skumma gjør. Samtidig vil det være radikalt ulike kompetansebehov innad i MMG, siden ulike mennesker skal jobbe med tekst, video, foto og grafisk design.

Å holde en så stor og variert redaksjon samlet fordrer et spesielt godt sosialt miljø, noe det må være opp til redaksjonsleder å sørge for. Samtidig er det å opprettholde en kontinuerlig aktivitet innad i gruppa, altså at alle har noe å gjøre hver uke, noe som hittil ikke helt har lykkes.

En utfordring her er å skaffe informasjon om radiosaker som er relevante for MMG å gjøre sin vri på. Erfaring viser at de andre redaksjonene i liten grad tar MMG i bruk på egen hånd, med enkelte unntak. Kanskje har ikke redaksjonen vært synlig nok, eller kanskje har man ikke vært tydelig nok på hva MMG kan tilby. Derfor er det nødvendig å sende MMG-medlemmer på andre redaksjonsmøter for å plukke opp ideer til saker, samtidig som en aktiv tilstedeværelse på red.ledermøter må være en selvfølge.

Vi må kanskje erkjenne at MMG til dels kan tjene på en mer uavhengig tilnærming, altså at man i blant bør gjøre helt egenproduserte saker ut ifra eget hode som er totalt løsrevet fra radioaktiviteten. Kanskje kan disse sakene igjen plukkes opp av radioredaksjonene, slik at idéutvekslingen kan gå begge veier.

MMGs redaksjonsleder må sammen med kommunikasjonsansvarlig jobbe med å skape gode, faste rutiner. Selv om MMG ikke har deadlines på samme måte som Novas radioredaksjoner (som har faste sendetider) bør det stilles de samme kravene til produksjon og levering, altså ett innslag i uka, som er klart til et visst tidspunkt. Særlig gjelder dette tekst og video.

For eksempel har en spesiell utfordring i forhold til det å få ferdig innhold innen rimelig tid vist seg å være videoredigering, som gjerne er tidkrevende. Dette kommer ofte av at MMG-medlemmer har dratt ut på reportasje uten noen forhåndsplanlegging, med en idé om å være flue på veggen. Dette resulterer i mye videomateriale som ikke nødvendigvis er veldig interessant, som de så bruker lang tid på å sortere gjennom. Samtidig er klipping en egen kunst det tar tid å lære seg, noe som gjør at prossessen fra idé til filming til klipp og ferdig produkt kan bli veldig langdryg.

Det finnes flere måter å løse dette på. Ett alternativ man definitivt bør vurdere er å ta inn egne klippere som tar over når videofolk har vært ute på tur. Dette frigir mer tid til å planlegge og filme, samtidig som det antagelig vil øke kvaliteten på det ferdige produktet. Eventuelt må de som er ute og filmer kurses og gis veldig mange praktiske oppgaver innen klipping, slik at de blir flinke på klipp veldig kjapt.

En siste ting som må nevnes er at MMGs overlevelse i større grad enn de andre redaksjonene er avhengig av en god kompetanseoverføring fra semester til semester. Dette er fordi Nova har flust med radiokompetanse fordelt utover medlemsmassen, vil kompetansen som kreves i forhold til MMGs vidt forskjellige aktivitetsområder stort sett bare finnes innad i MMG.

Vi må med andre ord unngå en situasjon hvor hjulet må finnes opp på nytt hvert semester. Et erfaringsdokument, noe ala det du nå leser, kan bidra til det.

Innholdsproduksjon

La oss nå snakke litt videre om hvor mye innhold vi egentlig skal produsere for sida fra uke til uke. Jo mer, jo bedre, selvsagt, men om man skal sette en realistisk oppdateringsfrekvens burde følgende være gangbart:


Daglig:


2 nyhetssaker, produsert av nyhetsredaksjonen


1 kultursak, produsert av Skumma


1 sak fra andre redaksjoner, dette går på rullering


2 tease-saker, altså kort info om programmer som kommer i dag/i morgen, produsert av 
MMG


Ukentlig:


2 videosaker, produsert av MMG


Spillmatic hver fredag, filmet og klippet av MMG


Intervju med et eller flere A-listeband, gjort av MMG


Filmanmeldelser som video og tekst, leveres av Nova Noir hver torsdag

I tillegg til dette kommer selvsagt den frivillige bloggaktiviteten til de ulike programmene. Om vi klarer å opprettholde denne kontinuerlige innholdsflyten, burde vi ha et godt grunnlag for å dra brukere til nettsiden vår hver uke, og kanskje til og med hver dag.

Hvordan skal en enkel nettsak se ut?

Selv om Radio Novas journalister er vant til å begå journalistikk i ett medium, betyr det ikke at de automatisk behersker å overføre den til til et annet medium. Ingenting kan erstatte god kursing, men denne lille guiden er ment som en referanse for hvordan man enkelt skriver og strukturerer en god nettsak.

Dvs. ikke som i følgende fiktive eksempel, hvor Slafsebolla har besøkt Skumma for å snakke om den nye plata si:

KJIP OVERSKRIFT:


Slafsebolla med ny plate

SLAPP INGRESS:


Vi har vært så heldige å få besøk av Slafsebolla i studio. Slafsebolla har ny plate, og hadde mye gøy å fortelle.

HÅPLØS BRØDTEKST:


Da Slafsebolla kom til studio ble vi veldig glade, og snart gikk praten livlig omkring den nye plata. "Nå er jeg spent på kritikkene, jeg har jo jobba mye og hardt med denne plata. Uansett er jeg glad for at den snart er ute." Vi spurte ham om hva som var inspirasjonskildene, og svaret lot ikke vente på seg. "Den er veldig inspirert av hunden min, som døde nylig. Rufsen var slikt et fint vesen." Slafsebolla har holdt på i mange år, og den nye skiva, som heter "Rufsen 4ever" blir hans 26. soloutgivelse. Vi spurte også om han ikke snart hadde tenkt å gi seg? "Jeg begynner å bli en gammel bolle, men jeg ruller nok noen til ut av ovnen før jeg legger inn årene." Da intervjuet var nesten over, kunne han også avsløre at han hadde drept fem høner i et satanistiskk rituale på taket til Chateau Neuf. "Det er sånt jeg gjør", sa Slafsebolla.

HVA ER GALT MED OVERSKRIFTA?


Den er generell, og er på ingen måte vinklet på det mest interessante i saken. Selv om premisset for intervjuet var at Slafsebolla har en ny plate ute, er jo det mest oppsiktsvekkende at han nettopp har slaktet fem høner i et satanistisk rituale. Mannen er gal! 

Tenk selv hva du ville klikket på om du leste en nettavis. Det er dette vi på gøtt gammalt fagspråk kaller "sensasjon". Og selv uten slaktingen (det er sjelden studiogjester gir fra seg så tabloide godbiter) hadde en bedre vinkling på den nye plata vært hunden som insprierte den.

Følelsan, dæm slit i mæ, og dæm får også folk til å klikke på saken gjennom det
magiske journalistiske virkemiddelet vi kaller "identifikasjon". Andre kvaliteter er «vesentlighet», altså hvor viktig det som omtales er, og «aktualitet», altså hvor fersk og «nå» saken er. Oppsummert kan vi forkorte dette til «AVIS».

I tillegg legger man ofte til en femte kvalitet, «kjendis», som er et irrasjonelt men magisk element som gjør at mangemangeflere klikker på saken. Da blir forkortelsen plutselig «KVISA» i stedet.

SÅ HVA BURDE OVERSKRIFTA VÆRT?


Satan-vinkel: 

Slafsebolla myrdet høner 

(om slafsebolla er kjent) 

eller 

Folkekjær artist myrdet høner

(om han er mindre kjent)


Rufsen-vinkel: 

Synger om død hund

ER INGRESSEN SÅ SLAPP, DA?


Ja, den er helt krise. Der overskrifta er generell, er ingressen upresis og formidler lite av interesse, utover nyheten om at Slafsebolla har ny plate på gang, som vi allerede lærte i den kjipe overskrifta. Første setning, om at han har vært gjest i studio, er ingen nyhet og totalt unødvendig.

Det å bruke ordet "vi" eller "jeg" i slike saker er også fyfy. Det er ikke interessant for leseren at det er du som har møtt Slafsebolla. DU er ikke interessant, det er det intervjuobjektet som er. I stedet for å forsøke å "tease" saken på en intetsigende måte ("mye gøy å fortelle"), si en av de gøye tingene han sa!

Forutsatt at du går med satan-vinkelen i overskrifta kan det være en god idé å utdype litt nærmere hva det egentlig er som har skjedd.

OK, SÅ HVA ER EN BRUKBAR INGRESS?


Satan-vinkel:

Gikk amok på taket til Radio Nova før studiobesøk.

eller 

Viste ny og vågal satan-side før studiobesøk.

Rufsen-vinkel: 

Slafsebolla snudde sorgen til inspirasjon på sin nye plate.

ER VIRKELIG BRØDTEKSTEN VEMMELIG?:


Selvsagt er den det. Den største synden her, som med overskriften og ingressen, er at det mest interessante ikke trekkes frem, men det er også mye annet å ta tak i.Ta første setning. Totalt unødvendig! Igjen brukes "vi", selv om vi vet at vi selv er irrelevante tølpere. Og at praten gikk "livlig"? Døll døll døll.

Og å bruke hermetegn for alt han sier? Nope. Dette er ikke en roman. Kjør linjeskift og skriv alle sitater med sitatstrek foran, denne indikerer at du kan ha redigert sitatet noe (f.eks. fjernet en "øhm" og et par unødvendige ord) men at ordlyden er uendret.

Dessuten blir alle uttalelsene veldig generelle. Sa han ikke noe mer om disse temaene? Om han uttalte seg mer utdypende om f.eks. Rufsen i intervjuet, er det en klar fordel å få med flere detaljer, slik at sitatene (og dermed mannen som sier dem) blir mer levende. At vi stilte spørsmål er ikke en ting man nødvendigvis trenger å ha med.

I blant er det riktignok slik at et svar bare blir morsomt å lese om man kjenner spørsmålet som kom før, men oftere er det bedre å la ting stå som rene uttalelser og sette dem i kontekst på mer informative måter. "Likevel, det å gi seg som artist er ikke noe han vurderer foreløpig." f.eks.

En meget god måte å strukturere teksten på er å late som den skal gjennom en trakt, hvor det mest interessante ligger øverst (satan eller hund), med de øvrige tingene sortert etter det vi kaller "fallende viktighet" (prat om kritikkene, om han skal gi seg, etc.). Fallende viktighet er riktignok ikke like påkrevd i intervjuer av denne typen, men man bør i hvert fall ta sikte på å ha en sterk start.

Greiene hvor han snakker om kritikere og at han har jobba mye med plata og sånt er egentlig kjedelig som fy, men om man ikke har bedre sitater kan det i det minste redigeres ned litt. En ting som ellers er verdt å huske er at folk som leser nettaviser sjelden orker å lese lange tekster som sitter sammenklemt i blokker a la dette. 

Derfor bør vi kutte opp teksten i mange kortere avsnitt, slik at den blir enkel og oversiktlig å forholde seg til på skjermen. Et par avsnitt kan boldes, slik at det blir lettere å orientere seg nedover i teksten. Merk også hvordan det siste sitatet nå blir en naturlig avrunding av saken.


EN BRØDTEKST VI KAN LEVE MED:


I forkant av et intervju på Nova-programmet Skumma Kultur tok Slafsebolla livet av flere høner på taket til Chateau Neuf.


- Det er sånt jeg gjør, var artistens eneste forklaring på det han beskriver som et satanistisk rituale.

Før den noe spesielle innrømmelsen kom, hadde Slafsebolla blant annet snakket om sin avdøde hund Rufsen, inspirasjonen for hans nye album "Rufsen 4ever".


- Han var slikt et fint vesen.

I forbindelse med plateslippet innrømmer Slafsebolla at han er spent på hvilken dom kritikerne vil felle.


- Jeg har jo jobba hardt med denne plata.

"Rufsen 4ever" blir Slafsebollas 26. soloutgivelse, men den aldrende musikeren viser fortsatt ikke tegn til å gi seg.


- Jeg begynner å bli en gammel bolle, men jeg ruller nok noen til ut av ovnen før jeg legger 

inn årene.

HURRA! DET BLE LITT BEDRE!


Jepp. Fortsatt ingen höjdare, men det kan publiseres. Og når man har mekket en sånn liten snutt, legger man en link til selve innslaget på sida (vanskelig nå, lettere når den nye sida er oppe) slik at folk enkelt kan høre intervjuet i sin fulle dybde og helhet. "Trykk her for å høre hele intervjuet", lissom.

I tillegg kan man muligens legge en lyttelink til hele sendinga også. Er vi heldige, hadde vi noen fra nettredaksjonen med for å filme intervjuet, slik at det i stedet for foto ligger en videosnutt som illustrasjon til saken.

Noen grunnleggende kjøreregler for videoproduksjon

Vi har per juni 2010 to Canon-videokameraer, HF10 og HF100, som i praksis fungerer helt likt.

1. Selv om kameraene våre er relativt billige konsumentkameraer, altså ikke proffutstyr, er bildekvaliteten svært god. En utfordring er likevel at kameraene er såpass små og lette at man lett får risting i bildet. Til sammenligning er proffkameraer tyngre og dermed lettere å få stabile bilder med. Shaky foto gir oss et amatøraktig hjemmevideopreg, og er fy-fy.

Måten vi løser dette problemet er enten ved å være utrolig stø på hånda (og da snakker vi utrolig) eller ved å benytte oss av stativer og steadycam-utstyr. Tripod-stativene våre bør være rimelig selvforklarende, mens Manfrotto-steadycamene våre kan være verdt å forklare litt nærmere.

Her har man nemlig valget mellom å enten brette stativet til en skulderstøtte eller en tradisjonell enhånds steadycam. Førstnevnte alternativ er like stabilt som kroppen din, men kanskje litt lite fleksibelt, samtidig som det er lett å bli sliten i armene. Andre alternativ er definitivt å foretrekke når du skal filme med bevegelig kamera.

Det tunge gummibekledte ytterleddet på stativets arm henges rett ned og fungerer som et lodd. Ved å stille armen i forhold til kameraets tyngde finner man et balansepunkt, slik at kameraet kan beveges rundt med myke bevegelser. Husk å ikke bruke for brå bevegelser, da er det lett å få en rekyl som ikke er spesielt morsom.

2. Foran på kameraene sitter en «custom»-knapp som lar oss kontrollere funksjoner som lydstyrke, fokus og eksponering. Siden fokusfunksjonen er relativt veik, anbefales det å stille denne inn på eksponering, et felt som ofte kan være problematisk når man filmer innendørs.

Lys er i det hele tatt en utfordring for kameraer i denne prisklassen. Det har vært situasjoner hvor mange timer opptak har vært nesten ubrukelige, fordi det er så mørkt at man ikke kan se ansiktene som er filmet. Tenk derfor alltid på løsninger som å flytte lamper eller til og med ha med egne lyskilder.

Her kan man f.eks. kjøpe inn et par industrielle arbeidslamper, som man så får diffusjon (softere og finere lys, altså) på ved å benytte bakepapir. DIY er jævla kult.

3. Ikke zoom når du kan fysisk bevege deg nærmere. Innzooma bilder har lettere for å bli shaky, og zooming ser stort sett jævla stygt ut, med mindre det er snakk om en veldig sakte og begrenset bevegelse.

4. Hvis mulig, prøv å variere mellom kamerainnstillinger (altså vinkler og slikt), slik at f.eks. intervjuer kan se mer interessante ut i klippen. Gå nært (skuldre og opp), halvnært (overkropp og opp), sørg for å få med et etablerende totalbilde av stedet hvor intervjuet foregår.. i det hele tatt, lek deg!

Samtidig er det viktig å ikke eksperimentere for mye. Du må alltid være sikker på at du har nok «trygt» materiale til at dette kan komme sammen som en videoreportasje, i motsetning til en videoinstallasjon produsert av en mislykket polsk kunstner med kjærlighetssorg.

5. Om en konsert skal filmes, bør det helst benyttes begge kameraer. På konsert kan f.eks. en person stå foran scenen mens den andre filmer fra siden, og så kan man variere mellom å filme detaljer (fingerspill på gitarer, f.eks), totaler og halvtotaler av bandet og innklippsbilder av publikum. Er man alene, og det er en konsert i en studiosetting (f.eks. B-studio) kan en grei løsning være å sette opp et kamera på stativ som fokuserer på vokalisten i bandet, mens man selv beveger seg rundt i rommet med det andre kameraet og får de øvrige bildene.

6. Husk aksen!

Etter at du har vært ute og filmet, kommer den store jobben med å klippe alt materialet ned til en videoreportasje på 2-3 minutter. Til dette bruker vi Premiere, som skal være forholdsvis enkelt å håndtere men også har en rekke kraftige funksjoner om det skulle trenges.

1. Plugg strøm i kameraet du har brukt, og koble det så til redigerings-PCen med usb-kabel. Det er et lite hjul på kameraet som stiller mellom foto, video eller dualshot (grønn), sørg for at dette står på dualshot. Nå kan du trykke på 

2. Start et nytt prosjekt og gi det et annet navn enn «untitled». Når du så blir spurt om hvilket format jævelskapen skal være i, velg «AVCHD»-mappa fra «available presets», gå til 1080i og innstillingen AVCHD 1080i25 (50i) Anamorphic. Dette fordi kameraene våre tar opp video i 1920x1080 oppløsning, men jukser litt, slik at den reelle oppløsninga bare er 1440x1080.

3. Når du så er inne i redigeringsdelen, bruk mediabrowser nede i høyre hjørne til å finne filmklippene der du la dem på harddisken. Om det er mange du skal redigere, er det best å merke de du vil ha og dra dem opp til Project-vinduet (da blir alle lastet inn i prosjektet), evt. dra ett av dem over til høyre på Timeline.

4. Når et klipp ligger på Timeline kan vi begynne å klippe i det og plassere det i forhold til andre klipp. Det enkleste er selvsagt å plassere det foran eller bak et annet klipp, alt ettersom du finner det for godt. Hvordan denne klippingen vil se ut i den ferdige filmen, ser du i videovinduet øverst til høyre.

5. La oss si at vi vil kutte de to første sekundene av et klipp. Da trykker man hurtigtasten «C» og får frem et barberblad. Plasser barberbladet der du ønsker å kutte, og klikk. Deretter kan du trykke «V» for å få frem musepekeren igjen. Om det er snakk om f.eks. tre sekunder midt i et klipp som må bort, kutter man på begge sider av de tre sekundene. Deretter har man valget om man bare vil slette de tre sekundene og etterlate et tomrom i klippet, eller om man vil høyreklikke og velge «ripple delete», som gjør at de to klippbitene sammenføyes. 

6. Merk at Timeline er delt i to, Video og Audio. Disse to elementene i et lydklipp havner altså hver for seg på Timeline, men er limt sammen om du flytter dem. I blant ønsker man å fjerne et lydklipp helt, eller la lyden fra et klipp ligge over flere videoer, og da blir denne sammenlimingen ganske upraktisk. Heldigvis finnes det en enkel løsning: Merk klippet, høyreklikk og velg «unlink», så kobles lyd og video fra hverandre. Om du fortsatt vil bruke deler av lydklippet er det viktig å huske å merke både lyd og video om du skal flytte en av dem, ellers vil de bli usynkronisert.

Nettsidens fotobehov

Med det nye nettsidedesignet følger et økt behov for gode bilder, fordi nettsiden i stor grad er designet med relativt store bildeflater i tankene.

1. Levér bilder i god oppløsning, størrelseorden rundt en megabyte burde stort sett være en fin kjøreregel. Da kan publiseringssystemet vårt resize det til alle nødvendige formater, og vi unngår situasjoner hvor et bilde blir stygt fordi det må strekkes for å fylle våre maler.

2. Ha alltid et godt breddebilde. Dette er fordi formatet på hovedbildet alltid vil være bredde, ikke høyde, slik at evt. høydebilder vil måtte beskjæres hardt og brutalt. Og det vil du vel ikke?

3. asdf

Radio Novas grafiske profil

Radio Nova har i alle år vært preget av en rimelig ad hoc tilnærming til grafisk design, uten noe særlig planlegging bak. Dette har gjort Nova lite visuelt gjenkjennelig, i motsetning til f.eks. P3. Det kan være lett å tenke at «dette er jo ikke så farlig, vi er jo bare en skarve studentradio, hvorfor skal folk bry seg med hvordan vi ser ut?» Vel, som nevnt tidligere, vi er en mediekanal, ikke en radio, og spesielt på nettsida må vi se fine og fjonge ut. Dette gir et intrykk av profesjonalitet, altså en direkte motvekt til inntrykket folk gjerne har av Nova som «amatørradio».

Et problem Nova gjerne har når vi skal oppsummere hvem vi egentlig er, er at vi er så mye rart. Vi er en veldig ymse kanal, noe som gjør oss uoversiktlige. En tydelig og gjennomgående grafisk profil kan balansere ut noe av dette, ved at det gir de ulike programmene en tydeligere tilknytning til merkevaren Nova.

Et eksempel her er Vice Magazine, som tilsynelatende er en salig blanding av rølp, undergrunnsmusikk, seriøst stoff, runking, tegneserier og musikkanmeldelser. Litt som Nova, altså, til tross for at det her er snakk om et magasin. Selv om alle disse elementene spriker i vidt forskjellige retninger, har de en konsekvent idé bak den grafiske profilen sin (fontbruk, uttegning, logoer, etc.), både på nett og på trykk, som gjør at alt som står skrevet uansett får en eim av Vice.

Det er ikke dermed sagt at vi skal malstyre den grafiske profilen til ulike programmer, men vi bør til enhver tid holde oss med en elle to grafiske designere blant de frivillige som er i stand til å komme opp med løsninger som ikke kræsjer totalt med vår eksisterende profil. Og, med grafisk designer mener jeg ikke her «han fyren du kjenner som tror han skal klare å huske litt InDesign om det trengs», men folk som helst har en utdannelse innen faget eller er i ferd med å få det. Eller i det minste er flink. På ordentlig.

Selv om vi kan synse mye er det lite reell kompetanse på det grafiske feltet innenfor Nova. Entusiasme og kreativ lekelyst er nemlig ikke nok, erfaring er også viktig. Det var litt dette som var bakgrunnen for at vi hyret inn en profesjonell grafisk designer til å lage den nye Nova-logoen og nettsida fremfor å spørre f.eks. folk på huset.

Med en eller to dyktige designere ombord stiller vi mye sterkere når vi skal produsere materiell som f.eks. konsertplakater (hvor gul skrift ikke legges på gul bakgrunn) og promomateriell for programmer, men også i forhold til inntaksplakater og reklame for Radiofaglig Dag. I all vår utadrettede kommunikasjon bør vi tilstrebe denne målrettede grafiske tankegangen.

Eirik Seu Stokkmo AKA Teipu, som sto for vår logo og grafiske redesign, har lagt opp følgende kjøreregler for logobruk og grafisk profil:

1. asdf

2. asdf

Martin Bergesen,

